b'\n_START_ARTICLE_\nRichard Winters\n_START_PARAGRAPH_\nRichard D. (Dick) Winters (21. januar 1918 \xe2\x80\x93 2. januar 2011) var under 2. verdenskrig officer i de amerikanske faldsk\xc3\xa6rmstropper i 101. luftb\xc3\xa5rne division. Winters var respekteret af sit mandskab og blev i l\xc3\xb8bet af krigen forfremmet fra l\xc3\xb8jtnant og delingsf\xc3\xb8rer til major og bataljonschef. Winters er kendt for at v\xc3\xa6re en af hovedpersonerne i tv-serien Kammerater i krig.\n_START_SECTION_\n2. verdenskrig\n_START_PARAGRAPH_\nWinters meldte sig frivilligt til h\xc3\xa6ren i 1941 for at afkorte sin tjenesteperiode. Han blev udtaget til officersuddannelse i Fort Brenning, Georgia og m\xc3\xb8dte her sin kammerat Lewis Nixon, som han kom til at f\xc3\xb8lges med gennem krigen. Efter uddannelsen blev han udn\xc3\xa6vnt til sekondl\xc3\xb8jtnant og meldte sig frivilligt til faldsk\xc3\xa6rmstropperne. Han var med fra etableringen af E-kompagniet (Easy i datidens fonetik)i 506. faldsk\xc3\xa6rmsregiment i 101. luftb\xc3\xa5rne division, f\xc3\xb8rst som delingsf\xc3\xb8rer og senere som premierl\xc3\xb8jtnant og n\xc3\xa6stkommanderende i kompagniet under kaptajn Herbert Sobel._NEWLINE_I september 1943 blev divisionen overf\xc3\xb8rt til England og kompagniet var pr\xc3\xa6get af en del utilfredshed blandt underofficererne, hvilket udviklede sig til hvad Winters senere har kaldt et mytteri. Sobel blev erstattet af premierl\xc3\xb8jtnant Thomas Meeham III kort f\xc3\xb8r invasionen i Normandiet. P\xc3\xa5 D-dag blev flyet med hele kompagniets ledelse skudt ned og alle dr\xc3\xa6bt._NEWLINE_Winters sprang ud og landede n\xc3\xa6r Sainte-M\xc3\xa8re-\xc3\x89glise. Han samlede soldater fra forskellige enheder og fandt frem til kompagniets m\xc3\xa5l og fungerede reelt \xe2\x80\x93 uden at kende Meehams sk\xc3\xa6bne \xe2\x80\x93 som kompagnichef. Senere samme dag gennemf\xc3\xb8rte han et angreb p\xc3\xa5 et tysk batteri antiluftskyts. Batteriet blev forsvaret af en deling, men Winters form\xc3\xa5ede at gennemf\xc3\xb8re angrebet med blot 13 soldater. Batteriet havde bestr\xc3\xb8get et areal som var v\xc3\xa6sentligt for at de allierede kunne komme ud fra Utah Beach-brohovedet. I tilgift erobrede man et kort som viste de tyske forsvarsstillinger foran Utah Beach. Angrebet benyttes stadig i undervisningen p\xc3\xa5 den amerikanske officersskole West Point samt p\xc3\xa5 H\xc3\xa6rens Officersskole p\xc3\xa5 Frederiksberg og Winters fik en h\xc3\xa6dersmedalje for indsatsen._NEWLINE_Under Operation Market Garden i september 1944 blev Winters n\xc3\xa6stkommanderende i 2. bataljon. Under kampene i Holland f\xc3\xb8rte han med succes 20 soldater fra E-kompagniet i et angreb mod en tysk styrke p\xc3\xa5 200 mand._NEWLINE_I december 1944 iv\xc3\xa6rksatte tyskerne et modangreb og 101. luftb\xc3\xa5rne division blev sammen med dele af 10. panserdivision omringet ved Bastogne. Enhederne form\xc3\xa5ede at binde flere tyske elitedivisioner indtil de efter en uge atter fik kontakt med 3. arme (US). I et efterf\xc3\xb8lgende udbrud mod byen Foy m\xc3\xa5tte Winters udskifte den uegnede chef Norman Dike med Ronald Speirs for E-kompagniet midt i et angreb. Efter angrebet blev Winters chef for bataljonen og forfremmet til major. Han blev i Europa frem til oktober-november 1945.'